Kuusalu Keskkooli juurdeehitus

Teisipäeval, 19. veebruaril kohtus teistkordselt Kuusalu Keskkooli juurdeehituse ja renoveerimise töögrupp, kuhu kuuluvad kooli, hoolekogu, õpetajate ja õpilaste ning vallavolikogu ning vallavalitsuse esindajad.
Töögrupi esimesel koosolekul 5. veebruaril jäi kooli juhtkonna ülesandeks koostada järgmiseks kohtumiseks visioon, kui suuri ja milliseid ruume kool juurde vajaks. Vallavalitsus andis ette lähteülesande – vald on lähiaastatel võimeline investeerima Kuusalu Keskkooli juurdeehitusse orienteeruvalt 2,5 miljonit eurot. Juurdeehitusega on kiire, sest ruumikitsikus on pigistanud ammu. 
Koolijuht Vello Sats tutvustas kooliperega tehtud vestluste ja töögruppide mõttetalgute põhjal kokku pandud visiooni – kõige tähtsam on ning alustada tuleks uue algklasside tiiva või hoone ehitamisest. Seejärel renoveerida ja suuremaks ehitada köök ja söögisaal, järgmised investeeringud oleksid laboriklassid, loenguruum, õpetajate tuba ning midagi ette võtta õpilaskodu tiivaga.
[bookmark: _GoBack]Uus tiib võiks olla koolimajaga ühendatud galerii kaudu ning sinna peaks mahtuma 12 klassiruumi 1.-4. klassidele, 4 rekreatsiooniruumi, mis oleks ühtlasi koridoride eest ning neid saaks kasutada nii huvitegevuseks kui õppetööks; väikeklasside ruumid ning muud ruumid.
Uus lahendus tuleb mõelda ka sööklale, on vaja suurendada kööki ja söögisaali, et saaks toitu serveerida marmiidilt. 
Kokku tuleb leppida ka uue tiiva asukoht – arvestades põhja-lõuna suunda, loogilisi liikumissuundi ning ligipääsu.
Visioonist toome välja algklasside maja võimalike ruumide loetelu ja söökla osa:
1. Uus algklasside majatiib
Asukoht, nii nagu detailplaanis - söökla taha
· 12 klassiruumi a´ 60 m² -  külgsein korgist, kuhu saaks materjale riputada
· 4 rekreatsiooniruumi a´ 110 m²  - iga kolme paralleelklassi peale üks rekreatsiooniruum, kaks ruumi võiks olla kõrvuti, vajadusel saaks teha üheks suureks ruumiks
· 4 väikeklassi ruumi a´15 m²   
· 3 klassiruumi (eripedagoogile, logopeedile, õpiabi õpetajale) a´ 20 m²
· 1 rahunemistuba 15 m²
· 1 teraapiaruum 25 m²
· 2 koosolekute ruumi/vestlustuba, kuhu mahub korraga kuni 6 inimest a´ 15 m²
· 2 muusikaklassi a´ 60 m²- korpuse alguses 
· 2 pilliruumi a´ 15 m²
· Õpetajate tuba kööginurgaga a´ 40 m², 5 töökohaga
· Õppejuhi ruum 15 m²
· Garderoob õpilaste riietele, kas iga klassi juures või eraldi koridoris
· Õpetajate garderoob koos WC ja dušinurgaga ca 30 õpetajale
· 2 riietusruumi, 2 duširuumi (I korrusel), WC-d 310 õpilasele (nii I kui II korrusel) 100 m²
· Koridorid on väikesed, kuna olemas rekreatsiooniruumid, ainult sissetulek-fuajee, garderoobide ja muusiklasside juures avaram. 
· Koristajate ruum 20 m²
· Korralik õueala katusega ja kunstkattega, kus lapsed saavad erinevaid tegevusi teha, ei pea jalatseid vahetama
2. Söökla
· Söögisaal kokku 220 m² – praegusest poole suuremaks ja helikindlaks, juurde söögisaalist päikese poole avanev terrass
· Köögi laiendamine 100 m² võrra 
· Marmiit köögi ja söögisaali vahele
· Söögisaal kujundada polüfunktsionaalseks ruumiks, mis avaneb algklasside tiiba ja gümnaasiumiossa
Lapsevanemad saavad arvamusi esitada hoolekogule aadressil hoolekogu-list@kuusalu.edu.ee. Hoolekogu ei ole ainuotsustaja, vaid üks osapool ja ettepanekuid ei ole võimalik korraga rakendada.

